शाहरुख खान के बेटे हैं इसलिए आर्यन को प्रताड़ित किया जा रहा: दिग्विजय सिंह
भाजपा विधायक रामेश्वर शर्मा ने कहा, ‘‘आखिरकार, दिग्विजय सिंह, आर्यन खान के बचाव में आ गए। मामला अभी विचाराधीन है, जांच एजेंसी तथ्यों की जांच कर रही है लेकिन उन्होंने (सिंह) अपना फैसला सुना दिया है। आखिर आप कब तक तुष्टीकरण की राजनीति करके लोगों को गुमराह करते रहेंगे?’’
भोपाल: कांग्रेस के वरिष्ठ नेता दिग्विजय सिंह ने शनिवार को आरोप लगाया कि स्वापक नियंत्रण ब्यूरो (एनसीबी) द्वारा मुंबई में मादक पदार्थ मामले में गिरफ्तार किए गए आर्यन खान को इसलिए प्रताड़ित किया जा रहा है क्योंकि वह बॉलीवुड अभिनेता शाहरुख खान के बेटे हैं। वहीं, इस पर भाजपा ने पलटवार करते हुए कहा कि सिंह तुष्टिकरण की राजनीति कर रहे हैं। एनसीबी ने तीन अक्टूबर को मुंबई के तट पर एक क्रूज जहाज पर छापेमारी के बाद आर्यन खान (23) को गिरफ्तार किया था। फिलहाल, जेल में बंद आर्यन ने बुधवार को विशेष अदालत से जमानत की अर्जी खारिज होने के बाद बंबई उच्च न्यायालय का रुख किया है। उच्च न्यायालय में उनकी जमानत याचिका पर 26 अक्टूबर को सुनवाई होगी।दिग्विजय सिंह ने ट्वीट कर कहा, ‘‘यह दुखद है कि शाहरुख के बेटे को उनका बेटा होने के कारण प्रताड़ित किया जा रहा है। उसका अपराध क्या है? उसके साथ रहे किसी व्यक्ति के पास पांच ग्राम नशीला पदार्थ था! मुंद्रा बंदरगाह पर जब्त की गई कई टन हेरोइन का क्या? कुलदीप सिंह कौन है? एनसीबी और अब एनआईए क्या इस मामले की जांच कर रहे हैं, कृपया हमें बताएं?’’ पिछले महीने गुजरात के मुंद्रा बंदरगाह पर दो कंटेनरों से लगभग तीन हजार किलोग्राम हेरोइन जब्त की गयी थी। जब्त की गई हेरोइन की कीमत अंतरराष्ट्रीय बाजार में 21 हजार करोड़ रुपए आंकी गई है। इस बीच, दिग्विजय पर पलटवार करते हुए भाजपा की मध्य प्रदेश इकाई ने कहा कि कांग्रेस नेता ने अदालत का इंतजार किए बिना फैसला सुना दिया। भाजपा विधायक रामेश्वर शर्मा ने कहा, ‘‘आखिरकार, दिग्विजय सिंह, आर्यन खान के बचाव में आ गए। मामला अभी विचाराधीन है, जांच एजेंसी तथ्यों की जांच कर रही है लेकिन उन्होंने (सिंह) अपना फैसला सुना दिया है। आखिर आप कब तक तुष्टीकरण की राजनीति करके लोगों को गुमराह करते रहेंगे?’’ उन्होंने कहा कि सिंह को देश की न्यायपालिका में विश्वास होना चाहिए। शर्मा ने आरोप लगाया, ‘‘कांग्रेस और दिग्विजय सिंह ने कानून का दुरुपयोग किया और हमेशा ऐसे कृत्यों में विश्वास किया। हालांकि, विश्वास के आधार पर कानून लोगों में अंतर नहीं करता। यह हिंदू-मुस्लिम का मुद्दा नहीं है और दिग्विजय सिंह को अब अपनी मानसिकता बदल लेनी चाहिए।’’ भाजपा नेता ने कहा कि किसी की शाहरुख खान या उनके बेटे से व्यक्तिगत दुश्मनी नहीं है और लोगों ने ही उनकी फिल्में देखकर उन्हें स्टार बनाया है।(भाषा)